দ্য মাস্টার (২০১২-এর চলচ্চিত্র)

দ্য মাস্টার পল টমাস অ্যান্ডারসন রচিত ও পরিচালিত ২০১২ সালের মার্কিন মনস্তাত্ত্বিক নাট্যধর্মী চলচ্চিত্র। এতে শ্রেষ্ঠাংশে অভিনয় করেন হোয়াকিন ফিনিক্স, ফিলিপ সিমোর হফম্যান, ও অ্যামি অ্যাডামস। চলচ্চিত্রটির গল্প দ্বিতীয় বিশ্বযুদ্ধের নৌ কর্মকর্তা ফ্রেডি কোয়েলকে (ফিনিক্স) কেন্দ্র করে গড়ে ওঠেছে, যে যুদ্ধের পর সমাজের সাথে মিশতে সংগ্রাম করছে। সে ধর্মীয় আন্দোলনের নেতা ল্যানচেস্টার ডডের (হফম্যান) সাথে পরিচিত হয়। ডড কোয়েলের মধ্যে কিছু দেখতে পান এবং তাকে এই আন্দোলনে সামিল করে। চলচ্চিত্রটি প্রযোজনা করে অন্নপূর্ণা পিকচার্স ও গৌলার্ডি ফিল্ম কোম্পানি এবং পরিবেশনা করে দ্য ওয়েনস্টেইন কোম্পানি।
"দ্য মাস্টার"-কে ২০১০-এর দশকের অন্যতম সেরা চলচ্চিত্র হিসেবে গণ্য করা হয়। এটি তিনটি অস্কারের মনোনয়ন লাভ করে, সেগুলো হল ফিনিক্স শ্রেষ্ঠ অভিনেতা বিভাগে, হফম্যান শ্রেষ্ঠ পার্শ্ব অভিনেতা এবং অ্যাডামস শ্রেষ্ঠ পার্শ্ব অভিনেত্রী বিভাগে। ২০১৬ সালে বিশ্বের ১৭৭ জন সমালোচকের ভোটে এটি একবিংশ শতাব্দীর ২৪তম সেরা চলচ্চিত্র হিসেবে নির্বাচিত হয়। অ্যান্ডারসন প্রায়ই বলেন "দ্য মাস্টার" তার নির্মিত সবচেয়ে প্রিয় চলচ্চিত্র।
২০০৯ সালের ডিসেম্বরে প্রথম প্রতিবেদনে প্রকাশিত হয় যে পল টমাস অ্যান্ডারসন নব ধর্মীয় সংস্থার (সায়েন্টোলজির সমতুল্য) প্রতিষ্ঠাতাকে নিয়ে একটি পাণ্ডুলিপি নিয়ে কাজ করছেন, যাতে ফিলিপ সিমোর হফম্যান অভিনয় করবেন। অ্যান্ডারসনের একজন সহকর্মী জানান বিগত ১২ বছর ধরে অ্যান্ডারসনের মাথায় এই চলচ্চিত্র সম্পর্কিত ধারণা ছিল। এই চলচ্চিত্রের ধারণা আসে একটি উক্তি পাঠের পর থেকে যাতে বলা হয় যুদ্ধ পরবর্তী সময় আধ্যাত্মিক আন্দোলন শুরুর ফলপ্রসূ সময়।
অ্যান্ডারসন এই পাণ্ডুলিপি থেকে চলচ্চিত্র পরিচালনা করবেন কিনা তা নিয়ে অনিশ্চিত ছিলেন এবং সঙ্গতিপূর্ণ রূপরেখার পরিবর্তে কিছু ভিন্ন ভিন্ন দৃশ্যের সংকলন নিয়ে "দ্য মাস্টার" চলচ্চিত্রটি লিখতে শুরু করেন। তিনি "দেয়ার উইল বি ব্লাড"-এর শুরুর পাণ্ডুলিপির কয়েকটি অব্যবহৃত দৃশ্য, জন স্টাইনবেক ও এল. রন হুবার্ডের জীবনের খণ্ডবিশেষ, এবং টমাস পিঞ্চনের "ভি." উপন্যাসের কিছু অংশ এবং "ম্যাগনোলিয়া" চলচ্চিত্রের সেটে দ্বিতীয় বিশ্বযুদ্ধের সময় মার্কিন নৌবাহিনীতে থাকাকালীন জেসন রবার্ডসের মদ্যপানের দিনগুলোর গল্প সমন্বয় করেন। অ্যান্ডারসন ডায়ানেটিক্স ও এর প্রারম্ভিক অনুসারীদের নিয়ে গবেষণা করেন। লেখার সময় অ্যান্ডারসন পাণ্ডুলিপিতে হফম্যানের পরামর্শ চান। হফম্যান পরামর্শ দেন যেন চলচ্চিত্রটি ল্যানচেস্টারের গল্পের চেয়ে ফ্রেডির গল্পে অধিক মনোযোগ দেয়। ইউনিভার্সাল পিকচার্স চলচ্চিত্রটির পরিবেশনার দায়িত্ব থেকে সরে যায় এবং অন্য কোন পরিবেশক পেতে ব্যর্থ হলে অ্যান্ডারসন কয়েক মাস সময় নিয়ে গল্পটির পুনর্লিখন করেন।
অ্যান্ডারসন বলেন তিনি চলচ্চিত্রটির শুরুর সময় থেকেই চেয়েছিলেন ফিলিপ সিমোর হফম্যান ল্যানচেস্টার ডড চরিত্রে অভিনয় করবেন এবং তিনি হোয়াকিন ফিনিক্সকে ফ্রেডি কোয়েল চরিত্রের জন্য মাথায় রেখেছিলেন। ফিনিক্স আনুষ্ঠানিকভাবে ফ্রেডি চরিত্রে যোগদানের পূর্বে এই চরিত্রের জন্য জেরেমি রেনার ও জেমস ফ্র্যাঙ্কোর নাম শুনা যাচ্ছিল। ২০১০ সালের "আই'ম স্টিল হিয়ার" চলচ্চিত্রের পর এটি ফিনিক্সের প্রথম পর্দায় উপস্থিতি। রিজ উইদারস্পুনকে পেগি ডড চরিত্রের জন্য প্রস্তাব দেওয়া হয়েছিল, কিন্তু পরবর্তীকালে অ্যামি অ্যাডামসকে বাছাই করা হয়। ডডের কন্যার চরিত্রের জন্য অ্যামান্ডা সাইফ্রেড, এমা স্টোন ও ডেবরা অ্যান উলের কথা বিবেচনা করা হয়েছিল, পরবর্তীকালে অ্যাম্বির চাইল্ডার্স এই চরিত্রের জন্য নির্বাচিত হন।
রেডিওহেডের জনি গ্রিনউড এই চলচ্চিত্রের সুরায়োজন করেন। এটি গ্রিনউডের সুরারোপিত দ্বিতীয় অ্যান্ডারসনের চলচ্চিত্র, এর আগে তিনি ২০০৭ সালে অ্যান্ডারসনের "দেয়ার উইল বি ব্লাড" চলচ্চিত্রের সুরারোপ করেছিলেন।